कनकाईमा दमक विजयी
झापाको सुरुङ्गामा जारी प्रदेश १ स्तरीय अन्तरपालिका कनकाई कप भलिबल प्रतियोगिताको सोमबार जित हात पार्दै दमक नगरपालिका र झापा गाउँपालिका समूह विजेता हुँदै सेमिफाइनल पुगेका छन् ।
विराटनगर — झापाको सुरुङ्गामा जारी प्रदेश १ स्तरीय अन्तरपालिका कनकाई कप भलिबल प्रतियोगिताको सोमबार जित हात पार्दै दमक नगरपालिका र झापा गाउँपालिका समूह विजेता हुँदै सेमिफाइनल पुगेका छन् ।दमकले सोमबार समूह ‘ए’ को अन्तिम खेलमा उपाधि दाबेदार भोजपुरको आमचोक गाउँपालिका र समूह ‘बी’ को खेलमा झापाले मोरङको बेलबारी नगरपालिकालाई पराजित गर्दै समूह विजेता बनेका हुन् । तीन राष्ट्रिय खेलाडीसहित मैदानमा उत्रिएको दमकले आमचोकलाई २५–२१, २५–२२, २५–२३ को सोझो सेटमा हरायो । दमकबाट राष्ट्रिय खेलाडी धनबहादुर भट्ट, हरिहजुर थापा र हरिबहादुर अधिकारीले प्रतिस्पर्धा गरेका थिए । उत्कृष्ट प्रदर्शन गरेका धनबहादुर म्यान अफ द म्याच भए । त्यस्तै झापाले बेलबारी नगरपालिकालाई २५–२२, २५–२२, २५–१३ को सोझो सेटमा पराजित गरेको थियो । उत्कृष्ट प्रदर्शन गरेका रोहित सिवाकोटी म्यान अफ द म्याच भए । फाइनल पुग्नका लागि दमकले समूह ‘बी’ को उपविजेता बेलबारीसँग तथा झापाले समूह ‘ए’ को उपविजेता आमचोकसँग प्रतिस्पर्धा गर्नेछन् । विजेताले १ लाख १ हजार १ सय ११ तथा उपविजेताले ५१ हजार रुपैयाँ हात पार्नेछन् । प्रतियोगिताको आयोजना सुरुङ्गा जेसिजले गरेको हो ।